Document ID: 32000R2448

32000R2448
L 282/1
SLUŽBENI LIST EUROPSKE UNIJE
07.11.2000.
UREDBA VIJEĆA (EZ) br. 2448/2000
od 7. studenoga 2000.
o otvaranju i predviđanju upravljanja autonomnim carinskim kvotama Zajednice za određene proizvode ribarstva
VIJEĆE EUROPSKE ZAJEDNICE,
uzimajući u obzir Ugovor o osnivanju Europske zajednice, a posebno njegov članak 26.,
uzimajući u obzir prijedlog Komisije,
budući da:
(1)
Opskrba Zajednice određenim proizvodima ribarstva trenutačno ovisi o njihovom uvozu iz trećih zemalja. U interesu je Zajednice da u cijelosti ili djelomično suspendira carine za predmetne proizvode u okviru odgovarajućeg opsega carinskih kvota Zajednice. Kako se ne bi ugrozile razvojne mogućnosti proizvodnje ove robe u Zajednici i kako bi se osigurala dostatna opskrba koja bi zadovoljila potrebe potrošačkih industrija, preporučljivo je otvoriti te kvote uz primjenu carina koje bi varirale u skladu s osjetljivošću različitih proizvoda na tržištu Zajednice.
(2)
Osobito je potrebno svim uvoznicima Zajednice osigurati jednak i neprekinut pristup navedenim kvotama i osigurati neprekidnu primjenu stopa utvrđenih za kvote na sav uvoz dotičnih proizvoda u sve države članice sve dok se kvote ne iskoriste.
(3)
Odluku o otvaranju autonomnih carinskih kvota treba donijeti Zajednica. Kako bi se osigurala učinkovitost zajedničkog upravljanja tim kvotama, nema opravdane prepreke da se države članice ovlaste za povlačenje potrebnih količina koje odgovaraju stvarnom uvozu iz opsega kvote. Međutim, takav način upravljanja zahtijeva blisku suradnju između država članica i Komisije, a potonja mora posebno biti u stanju nadgledati stopu iskorištenosti kvote i o tome obavještavati države članice.
(4)
Uredba Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (1) kodificirala je pravila za upravljanje carinskim kvotama koje se koriste po kronološkom redu datuma carinskih deklaracija.
(5)
Razmatranje stanja opskrbe tržišta Zajednice tropskim škampima i kozicama iz Južne i Srednje Amerike (škampi i kozice roda Penaeus, osim vrste Penaeus monodon i Penaeus japonicus) pokazalo je da ih potrošačke industrije, uglavnom zbog „sindroma bijelih točki” koji je pogodio navedene vrste, privremeno više ne dobivaju u dostatnoj količini. Stoga treba otvoriti autonomnu carinsku kvotu ograničenog trajanja za ograničenu količinu ove robe,
DONIJELO JE OVU UREDBU:
Članak 1.
1. Uvozne carine na robu navedenu u Prilogu suspendiraju se po navedenoj carinskoj stopi za razdoblje i u iznosu koji je u njemu naveden.
2. Uvoz predmetnih proizvoda nije obuhvaćen kvotama iz stavka 1. osim ako cijena franko granica koju određuju države članice u skladu s člankom 22. Uredbe Vijeća (EZ) br. 3759/92 od 17. prosinca 1992. o zajedničkom uređenju tržišta proizvodima ribarstva i akvakulture (2) nije barem jednaka referentnoj cijeni koju je Zajednica utvrdila ili ju tek treba utvrditi za dotične proizvode ili vrste proizvoda.
Članak 2.
Carinskim kvotama iz članka 1. upravlja Komisija u skladu s člancima od 308a do 308c Uredbe (EEZ) br. 2454/93.
Članak 3.
Države članice i Komisija blisko surađuju kako bi osigurale poštivanje ove Uredbe.
Članak 4.
Ova Uredba stupa na snagu na dan objave u Službenom listu Europskih zajednica.
Primjenjuje se od 1. studenoga 2000.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. studenoga 2000.

Labels: 3
17
15
6